Návrh

ZÁKON
z  .......... 2001
o núdzových zásobách ropy a ropných výrobkov a o riešení stavu ropnej núdze

Národná rada Slovenskej republiky sa uzniesla na tomto zákone

§ 1
Predmet úpravy

Tento zákon upravuje tvorbu núdzových zásob ropy a ropných výrobkov a hospodárenie s nimi, povinnosti fyzických osôb a právnických osôb oprávnených na podnikanie1) s predmetom činnosti ťažba, výroba, obchod, skladovanie a preprava ropy a ropných výrobkov (ďalej len „podnikateľ“), opatrenia na riešenie stavu ropnej núdze, práva a povinnosti orgánov štátnej správy, ako aj kontrolu a sankcie za porušenie povinností vyplývajúcich z tohto zákona.

§ 2
Vymedzenie niektorých pojmov

Na účely tohto zákona sa rozumie

a)	ropou a ropnými polotovarmi ropa a ropné polotovary spracovateľné v rafinériách na vybrané ropné výrobky uvedené v prílohe č. 1,
b)	vybranými ropnými výrobkami
1. motorové a letecké palivá benzínového typu,
2. motorová nafta, petrolej, letecký petrolej a ostatné plynové oleje,
3. vykurovacie oleje
uvedené v prílohe č. 1,
c)	stavom ropnej núdze vážne ohrozenie alebo prerušenie zásobovania ropou a ropnými výrobkami,
d)	núdzovými zásobami ropy a vybraných ropných výrobkov množstvo ropy, ropných polotovarov a vybraných ropných výrobkov určené na predchádzanie, zmiernenie alebo prekonanie stavu ropnej núdze.

§ 3
Tvorba a hospodárenie s núdzovými zásobami

(1)	Núdzové zásoby ropy a vybraných ropných výrobkov (ďalej len "núdzové zásoby") sú štátnymi hmotnými rezervami. Na núdzové zásoby sa vzťahuje osobitný predpis2), ak tento zákon neustanovuje inak.

(2)	Núdzové zásoby vytvára a dopĺňa Správa štátnych hmotných rezerv Slovenskej republiky (ďalej len „Správa rezerv“).

(3)	Do núdzových zásob možno zahrnúť zásoby na palube ropných tankerov po prepustení do režimu voľného obehu3), zásoby v prístavoch vykládky, v nádržiach pri vstupe do ropovodov, v nákladných člnoch určených na vnútrozemskú plavbu, ktoré prepravujú ropu a ropné výrobky, v skladoch podnikateľov s výnimkou zásob v potrubiach a výrobných zariadeniach rafinérií, ak spĺňajú podmienky na skladovanie núdzových zásob ustanovené týmto zákonom.
(4)	Núdzovými zásobami podľa tohto zákona nie sú zásoby určené pre ozbrojené sily, zásoby čerpacích staníc, produktovodov a ropovodov v prevádzke, nevyťažené tuzemské zásoby ropy, náplne cestných cisternových vozidiel a železničných cisternových vozňov určených na prepravu ropy a  ropných výrobkov.
(5)	Súčet minimálnych limitov núdzových zásob každého vybraného ropného výrobku je úroveň priemernej deväťdesiatdennej spotreby v predchádzajúcom kalendárnom roku určená podľa prílohy č. 3, nie však menej ako predstavuje deväťdesiatdenný priemerný čistý dovoz ropy, ropných polotovarov a ropných výrobkov (príloha č. 2). Čistým dovozom ropy, ropných polotovarov a ropných výrobkov sa rozumie ich dovoz znížený o uskutočnený vývoz. 
(6)	Minimálny limit núdzových zásob sa určuje na základe údajov získaných v rámci štátneho štatistického zisťovania (§ 7 ods. 3). 
(7)	Minimálny limit núdzových zásob na príslušný kalendárny rok (odsek 5) sa určuje k 31. marcu kalendárneho roku na obdobie dvanástich mesiacov. Určený minimálny limit sa musí dosiahnuť k 30. júnu príslušného kalendárneho roku. 

(8)	Podiel ropy a ropných polotovarov v núdzových zásobách určuje Správa rezerv podľa vývoja spotreby, dovozov a vývozov ropy, ropných polotovarov a ropných výrobkov.

§ 4
Skladovanie núdzových zásob

(1)	Núdzové zásoby sa skladujú v skladovacích zariadeniach samostatne alebo spoločne s rovnorodými druhmi zásob iného určenia s možnosťou kontroly ich množstva a kvality.

(2)	Skladovacím zariadením je samostatná nádrž, nádržový blok, sklad, technologický výrobný celok, prípadne iný objekt, ak spĺňa ekologické4, protipožiarne5) a nasledovné technické podmienky:
a)	najmenší povolený objem skladovacieho zariadenia je 4 000 m3 s výnimkou skladovacích zariadení na skladovanie vykurovacích olejov, kde najmenší povolený objem je 500 m3 pri minimálnom objeme jednej nádrže 95 m3,
b)	skladovacie zariadenie na vybrané ropné výrobky o objeme do 20 000 m3 musí byť vybavené príjmovým a výdajovým zariadením na plnenie do cestných cisternových vozidiel alebo železničných cisternových vozňov s výkonom minimálne 70 m3 za hodinu,
c)	skladovacie zariadenie na vybrané ropné výrobky o objeme nad 20 000 m3 musí byť vybavené príjmovým a výdajovým zariadením na plnenie do cestných cisternových vozidiel a železničných cisternových vozňov s výkonom minimálne 140 m3 za hodinu,
d)	príjmové a výdajové zariadenia podľa písmen b) a c) musia byť vybavené zariadením na meranie prietoku a teploty ropných výrobkov,
e)	skladovacie zariadenie na ropu musí umožňovať prepojenie na ropovodnú sieť a meranie množstva prijatej a vydanej ropy,
f)	príjmové a výdajové zariadenia podľa písmen b) a c) a zariadenia na čerpanie do ropovodnej alebo produktovodnej siete musia byť pripravené k činnosti do 24 hodín od nahlásenia požiadavky na čerpanie núdzových zásob Správou rezerv.
(3)	Skladovacie zariadenia, produktovody a ropovody určené na skladovanie a prepravu núdzových zásob sa považujú za verejnoprospešné stavby6).
(4)	Núdzové zásoby môže skladovať len uznaný skladovateľ.
(5)	Uznaný skladovateľ je podnikateľ vybraný vo verejnom obstarávaní7), ktorý spĺňa podmienky na skladovanie núdzových zásob. 
(6)	Núdzové zásoby sa môžu skladovať aj mimo územia Slovenskej republiky na území štátu, ktorý je členom Európskej únie alebo Medzinárodnej energetickej agentúry, na základe medzivládnej dohody o voľnom dovoze núdzových zásob do Slovenskej republiky.

§ 5
Stav ropnej núdze
(1)	Stav ropnej núdze vyhlasuje vláda Slovenskej republiky (ďalej len „vláda“), ak priemerný mesačný čistý dovoz ropy, ropných polotovarov a ropných výrobkov sa natoľko zníži oproti priemernému mesačnému čistému dovozu v predchádzajúcom kalendárnom roku alebo ak možno očakávať také jeho zníženie alebo ťažkosti v zásobovaní ropou, ropnými polotovarmi a ropnými výrobkami, že nepriaznivé následky z toho plynúce nie je možné odstrániť alebo im zamedziť bez prijatia opatrení podľa tohto zákona. 
(2)	Návrh na vyhlásenie stavu ropnej núdze a opatrení na jeho riešenie (§ 6) predkladá vláde predseda Správy rezerv. Stav ropnej núdze sa začína dňom, ktorý vyhlási vláda.
(3)	Ak pominú dôvody uvedené v odseku 1, vláda na návrh predsedu Správy rezerv odvolá stav ropnej núdze a opatrenia na riešenie stavu ropnej núdze (§ 6).
(4)	Vyhlásenie a odvolanie stavu ropnej núdze vláda oznamuje v masovokomunikačných prostriedkoch. Vo vyhlásení sa uvedie aj údaj o tom, kde je jeho úplné znenie každému prístupné na nazretie.

§ 6
Opatrenia na riešenie stavu ropnej núdze

(1)	Vláda pred vyhlásením stavu ropnej núdze môže začať kampaň v masovokomunikačných prostriedkoch zameranú na obmedzenie spotreby ropy, ropných polotovarov a ropných výrobkov. 

(2)	V čase stavu ropnej núdze vláda príjme niektoré z týchto opatrení na obmedzenie spotreby ropy, ropných polotovarov a ropných výrobkov:

a)	obmedzenie rýchlosti jazdy motorových vozidiel, 
b)	obmedzenie alebo zákaz používania niektorých skupín motorových vozidiel alebo motorových vozidiel s určitými evidenčnými číslami8),
c)	obmedzenie otváracej doby čerpacích staníc,
d)	obmedzenie alebo zákaz predaja ropy, ropných polotovarov a  ropných výrobkov, 
e)	určenie regulačných opatrení dodávateľom ropy, ropných polotovarov a  ropných výrobkov, 
f)	dočasné obmedzenie alebo zákaz vývozu ropy, ropných polotovarov a  ropných výrobkov okrem vývozov realizovaných na základe medzinárodných zmlúv, ktorými je Slovenská republika viazaná.
(3)	Na prekonanie stavu ropnej núdze môže vláda na návrh predsedu Správy rezerv dať súhlas na predaj alebo pôžičku núdzových zásob pod minimálny limit a súčasne určiť termín ich doplnenia alebo vrátenia.
(4)	Predaj alebo pôžička núdzových zásob (odsek 3) sa vykonáva na základe núdzového plánu spracovania, prepravy a predaja núdzových zásob, ktorý vypracuje Správa rezerv.
(5)	Počas stavu ropnej núdze sú spracovatelia ropy povinní spracovať ropy a ropné polotovary z núdzových zásob na ropné výrobky. Skladovatelia, prepravcovia a  predajcovia sú povinní zabezpečiť skladovanie, prepravu a predaj núdzových zásob (odsek 4). 
(6)	Vláda na návrh predsedu Správy rezerv môže vyhlásiť okruh subjektov alebo činností, na ktoré sa opatrenia na riešenie stavu ropnej núdze nevzťahujú; v individuálnych prípadoch z dôvodu ohrozenia života, zdravia alebo majetku môže udeliť výnimku z vyhlásených opatrení.
(7)	Správa rezerv metodicky usmerňuje a koordinuje realizáciu opatrení na riešenie stavu ropnej núdze a vykonáva štátny dohľad nad núdzovými zásobami.
(8)	Správa rezerv spolupracuje s Európskou úniou a Medzinárodnou energetickou agentúrou pri predchádzaní a riešení stavu ropnej núdze. 
(9)	V prípade ropnej núdze v členskej krajine Európskej únie alebo Medzinárodnej energetickej agentúry vláda postupuje podľa medzinárodných zmlúv, ktorými je Slovenská republika viazaná.
§ 7
Informačná povinnosť

(1)	Na požiadanie Správy rezerv sú jej podnikatelia a vecne príslušné orgány štátnej správy povinné poskytovať všetky aktuálne údaje potrebné na vyhodnotenie stavu núdzových zásob a na riešenie stavu ropnej núdze.

(2)	Správa rezerv pravidelne poskytuje informácie o aktuálnom stave núdzových zásob Medzinárodnej energetickej agentúre, Európskej únii a na požiadanie vláde a vecne príslušným orgánom štátnej správy.
(3)	Údaje o ťažbe, výrobe, dovoze, vývoze, preprave, skladovaní, predaji a nákupe ropy, ropných polotovarov a ropných výrobkov sa získavajú v rámci štátneho štatistického zisťovania9).

§ 8
Kontrola

(1)	Správa rezerv vykonáva:

a)	kontrolu množstva a kvality núdzových zásob10) u uznaných skladovateľov11). Uznaný skladovateľ musí trvalo zabezpečiť odber vzoriek núdzových zásob na overenie ich kvality v akreditovaných laboratóriách12) a umožniť Správe rezerv ich kontrolný odber.
b)	kontrolu plnenia opatrení podľa § 6 ods. 5.

(2)	Kontrolu plnenia opatrení na obmedzenie spotreby ropy, ropných polotovarov a ropných výrobkov vykonávajú:

a)	útvary Policajného zboru13), ak ide o opatrenia podľa § 6 ods. 2 písm. a) a b), 
b)	Slovenská obchodná inšpekcia14), ak ide o opatrenia podľa § 6 ods. 2 písm. c), d) a e),
c)	colné orgány15), ak ide o opatrenie podľa § 6 ods. 2 písm. f).

§ 9
Pokuty

(1)	Správa rezerv uloží pokutu do výšky

a)	1 000 000 Sk tomu, kto nesplní informačnú povinnosť podľa § 7 ods. 1,
b)	5 000 000 Sk tomu, kto nesplní povinnosti podľa § 6 ods. 5,
c)	20 000 000 Sk tomu, kto neoprávnene použije núdzové zásoby alebo ich neoprávnené použitie umožní,
d)	20 000 000 Sk tomu, kto bezdôvodne neodstráni v určenom termíne nedostatky zistené pri kontrole množstva a kvality núdzových zásob,
e)	50 000 000 Sk tomu, kto opakovane neoprávnene použije núdzové zásoby. 

(2)	Pokutu do výšky

a)	5 000 Sk uloží útvar Policajného zboru tomu, kto nedodrží opatrenia podľa § 6 ods. 2 písm. a) a b),
b)	1 000 000 Sk uloží Slovenská obchodná inšpekcia tomu, kto nedodrží opatrenia podľa § 6 ods. 2 písm. c), d) a e),
c)	20 000 000 Sk uloží colný orgán tomu, kto nedodrží opatrenia podľa § 6 ods. 2 písm. f).
(3)	Pokutu možno uložiť do jedného roku odo dňa, kedy sa orgán podľa odsekov 1 a 2 dozvedel o porušení povinnosti, najneskôr však do troch rokov odo dňa, keď došlo k porušeniu povinnosti.
(4)	Pri ukladaní pokút sa prihliada na charakter a závažnosť protiprávneho konania, najmä na rozsah porušenia povinností a dĺžku trvania protiprávneho stavu.
(5)	Na konanie o uložení pokuty sa vzťahuje všeobecný predpis o správnom konaní16).
(6)	Výnosy pokút sú príjmom štátneho rozpočtu.

PRECHODNÉ A ZÁVEREČNÉ USTANOVENIA

§ 10
Núdzové zásoby od 1. januára 2009 musia trvalo dosahovať minimálny limit podľa § 3 ods. 5.

§ 11

Tento zákon nadobúda účinnosť 1. apríla 2001.

Príloha č. 1
k zákonu č. .... /2001 Z. z.

ROPA,  ROPNÉ  POLOTOVARY  A  VYBRANÉ  ROPNÉ  VÝROBKY

P.č.	Číslo1)	Ropa  a  ropné  polotovary1)	Číslo PRODSLOV	
1	2709 00 90	Minerálne oleje a oleje získané z bitumenových nerastov, surové; Ostatné	1110103000	
2	2710 00 11	Benzíny určené na špecifické spracovanie2)	2320133000	
3	2710 00 41	Stredné oleje určené na špecifické spracovanie2)	2320163000	
4	2710 00 61	Ťažké oleje; Plynové oleje; Určené na špecifické spracovanie2)	2320153000	
5	2710 00 71	Vykurovacie oleje; Určené na špecifické spracovanie2)	2320173000	
		VYBRANÉ  ROPNÉ  VÝROBKY		
		Motorové a  letecké palivá benzínového typu1)		
6	2710 00 26	Benzíny; Na iné účely; Ostatné; Motorový benzín; Letecký benzín2)	2320114000	
7	2710 00 27	Benzíny; Na iné účely; Ostatné; Motorový benzín; Ostatné s obsahom olova nepresahujúcim 0,013 g/liter; S oktánovým číslom nepresahujúcim 952)	2320115000	
8	2710 00 29	Benzíny; Na iné účely; Ostatné; Motorový benzín; Ostatné s obsahom olova nepresahujúcim 0,013 g/liter; S oktánovým číslom 95 alebo vyšším, ale nižším ako 982)	2320115000	
9	2710 00 32	Benzíny; Na iné účely; Ostatné; Motorový benzín; Ostatné s obsahom olova nepresahujúcim 0,013 g/liter; S oktánovým číslom 98 alebo vyšším2)	2320115000	
10	2710 00 37	Benzíny; Na iné účely; Ostatné; Palivo pre tryskové motory benzínového typu2)	2320120000	
		Motorová nafta, petrolej, letecký petrolej a ostatné plynové oleje1)		
11	2710 00 51	Stredné oleje; Na iné účely; Kerozín; Palivo pre tryskové motory2)	2320145000	
12	2710 00 55	Stredné oleje; Na iné účely; Kerozín; Ostatné2)	2320145000	
  13	2710 00 59	Stredné oleje; Na iné účely; Ostatné2)	2320163000	
14	2710 00 66	Ťažké oleje; Plynové oleje; Na iné účely; S obsahom síry nepresahujúcim 0,05 % hmotnosti2)	2320155000	
15	2710 00 67	Ťažké oleje; Plynové oleje; Na iné účely; S  obsahom síry presahujúcim 0,05 % hmotnosti, ale nepresahujúcim 0,2 % hmotnosti2)	2320155000	
		Vykurovacie oleje1)		
16	2710 00 74	Ťažké oleje; Vykurovacie oleje; Na iné účely; S obsahom síry nepresahujúcim 1 % hmotnosti2)	2320175000	
Príloha č. 2
k zákonu č. .... /2001 Z. z.

I.  Výpočet  deväťdesiatdenného  priemerného  čistého  dovozu  ropy,  ropných  polotovarov  a  ropných  výrobkov

(1)	Deväťdesiatdenný priemerný čistý dovoz ropy, ropných polotovarov a ropných výrobkov je rozdiel celkového dovozu a vývozu ropy, ropných polotovarov a ropných výrobkov do a zo Slovenskej republiky v predchádzajúcom kalendárnom roku (okrem dovozu a vývozu primárneho benzínu) vydelený číslom tristošesťdesiatpäť a vynásobený číslom deväťdesiat: 

Výťažok primárneho benzínu	 
A.	Rafinérska výroba primárneho benzínu
B.	Primárny benzín použitý ako rafinérske palivo
C.	Primárny benzín ako spätný tok z petrochemickej výroby do rafinérskeho procesu
D.	Rafinérska vsádzka ropy, gazolínu a ropných polotovarov
E.	Percento výťažku primárneho benzínu = (A-B-C)/D) x 100
Čistý dovoz ropy a ropných polotovarov
F.	Dovoz ropy, gazolínu a ropných polotovarov
G.	Vývoz ropy, gazolínu a ropných polotovarov
H.	Zmena stavu zásob ropy, gazolínu a ropných polotovarov
I.	Čistý dovoz ropy, gazolínu a ropných polotovarov = F-G-H
J.	Čistý dovoz ropy a ropných polotovarov znížený o konštantný podiel primárneho benzínu = I x 0,96
Čistý dovoz ropných výrobkov
K.	Dovoz ropných výrobkov
L.	Dovoz primárneho benzínu
M.	Vývoz ropných výrobkov 
N.	Vývoz primárneho benzínu
O.	Palivo určené pre námorné lode 
P.	Primárny benzín určený ako palivo pre námorné lode
Q.	Zmena stavu zásob ropných výrobkov
R.	Zmena stavu zásob primárneho benzínu
S.	Čistý dovoz ropných výrobkov znížený o čistý dovoz primárneho benzínu = (K-L)-(M-N)-(O-P)-(Q-R)
T.	Čistý dovoz ropných výrobkov znížený o čistý dovoz primárneho benzínu a prerátaný koeficientom na ropný ekvivalent = S x 1,065

Deväťdesiatdenný priemerný čistý dovoz
Metóda č. 1: 
U.	Celkový ročný dovoz ropy, ropných polotovarov a ropných výrobkov = (J+T)
V.	Denný priemerný čistý dovoz ropy, ropných polotovarov a ropných výrobkov = (U/365)
W.	Deväťdesiatdenný čistý dovoz ropy, ropných polotovarov a ropných výrobkov = (V x 90)
Metóda č. 2:
X.    Celkový ročný dovoz ropy, ropných polotovarov a ropných výrobkov = (I – E+T)
Y.	Denný priemerný čistý dovoz ropy, ropných polotovarov a ropných výrobkov = (X/365)
Z.	Deväťdesiatdenný čistý dovoz ropy, ropných polotovarov a ropných výrobkov = (Y x 90)
Metóda č. 3: 
AA.	Celkový ročný dovoz ropy, ropných polotovarov a ropných výrobkov = ((I x (1-E/100))+T)
BB.	Denný priemerný čistý dovoz ropy, ropných polotovarov a ropných výrobkov = (AA/365)
CC.	Deväťdesiatdenný čistý dovoz ropy, ropných polotovarov a ropných výrobkov = (BB x 90)

(2)	Ak percento výťažku primárneho benzínu v riadku E je menšie ako 7 %, potom sa pri výpočte deväťdesiatdenného čistého dovozu ropy, ropných polotovarov a ropných výrobkov použije metóda č.1. 
(3)	Ak percento výťažku primárneho benzínu je rovné alebo väčšie ako 7 %, potom sa pri výpočte deväťdesiatdenného čistého dovozu ropy, ropných polotovarov a ropných výrobkov použije metóda č.2 alebo 3.
(4)	Pre výpočet množstva núdzových zásob v dňoch priemerných čistých dovozov sa použije tá metóda, ktorej výsledok dosiahne vyššiu hodnotu.
(5)	Čistý dovoz ropy, ropných polotovarov a ropných výrobkov sa počíta v tisícoch ton.

II.  NÚDZOVÉ  ZÁSOBY  V  DŇOCH  PRIEMERNÝCH  ČISTÝCH  DOVOZOV

Zásoby ropy a ropných polotovarov
A.	Zásoby ropy, gazolínu a ropných polotovarov
B.	Zásoby ropy, gazolínu a ropných polotovarov znížené o konštantný podiel primárneho benzínu = A x 0,96 
Zásoby ropných výrobkov
C.	Zásoby ropných výrobkov 
D.	Zásoby primárneho benzínu
E.	Zásoby ropných výrobkov znížené o zásoby primárneho benzínu = C-D
F.	Zásoby ropných výrobkov znížené o zásoby primárneho benzínu prerátané koeficientom na ropný ekvivalent = E x 1,065 
G.	Zásoby benzínov
H.	Zásoby petrolejov
I.	Zásoby plynových olejov
J.	Zásoby vykurovacích olejov
K.	Celkové zásoby ropných výrobkov = (G+H+I+J)
L.	Celkové zásoby ropných výrobkov prerátané koeficientom na ropný ekvivalent = K x 1,2
Ďalšie zásoby
M.	Zásoby propán-butánu (LPG)
N.	Zásoby ropných výrobkov určených na iné ako energetické účely

Celkové núdzové zásoby ropy, ropných polotovarov a ropných výrobkov
O.	Metóda č. 1: Celkové zásoby ropy, gazolínu, ropných polotovarov a ropných výrobkov bez započítania zásob primárneho benzínu vynásobené koeficientom 0,9, ktorý vyjadruje technickú vyčerpateľnosť skladovacích zariadení = (B+F) x 0,9
P.	Metóda č. 2: Celkové zásoby ropy, gazolínu, ropných polotovarov a ropných výrobkov bez započítania zásob primárneho benzínu vynásobené koeficientom 0,9, ktorý vyjadruje technickú vyčerpateľnosť skladovacích zariadení = (B+L) x 0,9

Núdzové zásoby ropy, ropných polotovarov a ropných výrobkov v dňoch priemerných čistých dovozov
Q.	Denný priemerný čistý dovoz ropy, ropných polotovarov a ropných výrobkov (v ropnom ekvivalente)
R.	Počet dní priemerného čistého dovozu ropy, ropných polotovarov a ropných výrobkov podľa metódy č. 1 = O/Q
S.	Počet dní priemerného čistého dovozu ropy, ropných polotovarov a ropných výrobkov podľa metódy č. 2 = P/Q

Príloha č. 3
k zákonu č. .... /2001 Z. z.

Núdzové zásoby v dňoch spotreby 

(1)	Priemerná denná spotreba vybraných ropných výrobkov na príslušný rok je podielom celkovej spotreby vybraných ropných výrobkov predchádzajúceho kalendárneho roku a počtu kalendárnych dní v predchádzajúcom kalendárnom roku.

(2)	Priemerná deväťdesiatdenná spotreba vybraných ropných výrobkov na príslušný rok sa vypočíta vynásobením priemernej dennej spotreby vybraných ropných výrobkov (odsek 1) deväťdesiatimi.

(3)	Pre určenie celkového množstva núdzových zásob v hmotnostných jednotkách vybraných ropných výrobkov sa ropa a ropné polotovary prepočítajú podľa jedného z nasledovných pravidiel, ktoré určí Správa rezerv na každý kalendárny rok:

a)	vzájomným pomerom množstiev vybraných ropných výrobkov vyrobených v rafinériách v predchádzajúcom kalendárnom roku,
b)	vzájomným pomerom množstiev plánovanej výroby vybraných ropných výrobkov v rafinériách pre daný kalendárny rok alebo
c)	podielom celkového vyrobeného množstva vybraných ropných výrobkov v predchádzajúcom kalendárnom roku a celkového spracovaného množstva ropy v predchádzajúcom kalendárnom roku. 

(4)	Núdzové zásoby v počte dní spotreby predchádzajúceho kalendárneho roku každého vybraného ropného výrobku je podiel množstva núdzových zásob vybraných ropných výrobkov zvýšený o množstvo ropy a ropných polotovarov prepočítané na vybrané ropné výrobky podľa odseku 3 a priemernej dennej spotreby ropných výrobkov vypočítanej podľa odseku 1. Výsledok sa zaokrúhli na jedno desatinné číslo.
(5)	Celkové núdzové zásoby v dňoch spotreby uplynulého kalendárneho roku sú súčtom množstva zásob všetkých vybraných ropných výrobkov vydeleným súčtom priemerných denných spotrieb vybraných ropných výrobkov. Výsledok sa zaokrúhli na celé číslo smerom nahor.
(6)	Spotreba vybraných ropných výrobkov sa počíta v tisícoch ton.